দ্রব্যমূল্য নিয়ে জনগণের স্বস্তি দেখতে পেয়েছি: বাণিজ্য প্রতিমন্ত্রী
দ্রব্যমূল্য নিয়ে সাধারণ মানুষের মধ্যে স্বস্তি ফিরে এসেছে বলে দাবি করেছেন বাণিজ্য প্রতিমন্ত্রী আহসানুল ইসলাম টিটু। তার মতে, এ নিয়ে সমালোচনা ‘রাজনৈতিক দৃষ্টিকোণ থেকে’।সোমবার সচিবালয়ে মন্ত্রণালয়ের কর্মকর্তা কর্মচারীদের সঙ্গে ঈদ শুভেচ্ছা বিনিময় শেষে সাংবাদিকদের প্রশ্নের উত্তরে তিনি এ কথা বলেন।
প্রতিমন্ত্রী বলেন, “এই ঈদে আমি পাঁচ দিনের জন্য গ্রামের বাড়িতে ছিলাম। মাঠে ঘাটে ঘুরেছি, মানুষের সঙ্গে মিশেছি। সেখানে সকলের মধ্যে একটা স্বস্তি আমি দেখতে পেয়েছি।“সবাই উৎসাহ উদ্দীপনা নিয়ে ঢাকাসহ সারাদেশে বৈশাখী মেলায় অংশ নিয়েছে। মেলা থেকে তারা বিভিন্ন সামগ্রী কিনেছে। সেখানে উৎসাহ উদ্দীপনা দেখেছি।“রাজনৈতিক কারণে কেউ দ্রব্যমূল্য নিয়ে অসন্তুষ্টি দেখালে সেটা নিয়ে আমি কিছু বলব না। জনগণই বুঝবে যে তারা ভালো আছে কি না।”
রোজার মাসটা আমরা ভালোভাবে পার করতে পারার দাবি করে টিটু বলেন, “কেবল রোজার মাস নয়; সারা বছর নিরবচ্ছিন্নভাবে নিত্যপণ্য সরবরাহের জন্য কাজ করে যাব। আমদানি রপ্তানি বাণিজ্য ও স্থানীয় সরবরাহ ব্যবস্থা আরও শক্তিশালী করব।”চালের খুচরা মূল্যের বিষয়ে খাদ্য মন্ত্রণালয় কাজ করবে এবং শাক সবজির দাম নিয়ে কৃষি মন্ত্রণালয় কাজ করবে জানিয়ে তিনি বলেন, “আমাদের কাজ হল বাজারে পণ্যের সরবরাহ নিরবচ্ছিন্ন রাখা, বাজার ব্যবস্থাপনা কার্যকর রাখা। এই কাজ আমরা করব।”মন্ত্রিসভায় দুটি গুরুত্বপূর্ণ নীতিমালা পাস হওয়ার কথা উল্লেখ করে তিনি বলেন, “আমাদের অনেক চাওয়া এই নীতিমালায় স্থান পেয়েছে। আমদানি রপ্তানি নীতিমালা, জাতীয় লজিস্টিকস নীতিমালা পাস হয়েছে মন্ত্রিসভায়। আমি এই নীতিমালা নিয়ে ব্যক্তিগত ভাবে আমি খুবই আশাবাদী।”

দ্রব্যমূল্য নিয়ে রাজনৈতিক দৃষ্টিকোণ থেকে সমালোচনা হয় বলে দাবি তার।